Isaias Guardiola skifter fra tyske Rhein-Neckar Löwen til Aalborg Håndbold. Den spanske højre back har skrevet under på en to-årig kontrakt med Aalborgklubben. - Guardiola kommer med stor fysisk styrke og international rutine. Han spiller på absolut topplan i Spanien og Tyskland i 10 sæsoner og har desuden flere kampe på det spanske landshold, siger Jan Larsen, der er direktør i Aalborg Håndbold. Den 29-årige bagspiller er to meter høj og vejer 103 kilo. Han kommer til Nordjylland efter to sæsoner i den tyske klub, ligesom han tidligere har spillet for både Valencia og Ciudad Real. - Jeg glæder mig til at komme til Aalborg Håndbold og spille i den danske liga. Min ambition er at spille i en topklub, og det får jeg til fulde indfriet i Aalborg, hvor jeg er sikker på, vi får et stærkt hold, der er med i top fire i ligaen i de kommende sæsoner. Jeg har blandt andet fulgt holdet i Champions League, og jeg synes, det tegner rigtigt spændende, siger Isaias Guardiola.

Referat:
Aalborg Håndbold har lavet en to-årig kontrakt med den spanske back Isaias Guardiola.